คลังยืนยันรถคันแรกได้เงินคืนทุกคน
ปลัดกระทรวงการคลัง ยืนยัน ผู้ใช้สิทธิ์รถยนต์คันแรกได้เงินคืนทุกคน คาดใช้เงินปีงบประมาณนี้ 3.8 หมื่นล้านบาท
27 มี.ค. 2556

ปลัดกระทรวงการคลัง ยืนยัน ผู้ใช้สิทธิ์รถยนต์คันแรกได้เงินคืนทุกคน คาดใช้เงินปีงบประมาณนี้ 3.8 หมื่นล้านบาท
นายอารีพงศ์ ภู่ชอุ่ม ปลัดกระทรวงการคลัง เปิดเผยถึงกระแสข่าวความกังวลของผู้ใช้สิทธิ์รถยนต์คันแรกจะไม่ได้เงินคืนภาษี เนื่องจากกระทรวงการคลังไม่มีเงินจ่ายนั้น ขอยืนยันว่า ไม่เป็นความจริง และผู้ที่ยื่นขอใช้สิทธิ์คืนภาษีรถยนต์คันแรก จะได้รับเงินคืนทุกรายเมื่อครอบครองรถยนต์ครบ 1 ปี
ทั้งนี้ ในปีงบประมาณ 2556 จะต้องใช้งบประมาณเพื่อจ่ายคืนภาษีในโครงการรถยนต์คันแรกประมาณ 3.8 หมื่นล้านบาท ซึ่งกระทรวงการคลังได้รับการจัดสรรงบประมาณทั้งสิ้น 7,250 ล้านบาท ซึ่งส่วนที่เหลือ คาดว่า จะต้องใช้เงินคงคลังทั้งหมด
อย่างไรก็ตาม เงินคงคลังที่นำไปใช้คืนภาษีในปีนี้นั้น ในปีงบประมาณถัดไปรัฐบาลจะต้องมีการตั้งงบประมาณจ่ายคืนคงคลังกลับมา
สอดคล้องกับคำสัมภาษณ์ของนายกิตติรัตน์ ณ ระนอง รองนายกรัฐมนตรี และรมว.คลัง ที่ยืนยันว่า  รัฐบาลไม่มีปัญหาเรื่องงบประมาณสำหรับคืนเงินให้ประชาชนที่เข้าร่วมโครงการคืนภาษีรถคันแรก แม้ขณะนี้งบประมาณที่เหลืออยู่จะมีเพียงเล็กน้อย
ทั้งนี้ ผู้ที่มีสิทธิจะได้รับเงินคืน ต้องครอบครองรถยนต์ครบ 1 ปี โดยเงินที่คืนให้จึงเป็นเงินที่เจ้าของรถจ่ายมาแล้ว ซึ่งไม่น่าเป็นห่วง ส่วนผู้ตัดสินใจยกเลิกการจองซื้อรถคันแรกมีสัดส่วนไม่มาก เมื่อเทียบการจองสิทธิ์ 1.25 ล้านคัน เพราะยังมีผู้ต้องการซื้อรถตามที่จองไว้ถึง 99%